**Ολομέλεια Προέδρων**

**Δικηγορικών Συλλόγων Ελλάδος**

Αθήνα, 31/07/2015

Αρ. Πρωτ. 880

ΠΡΟΣ

κ. Ιωάννη Θεωνά

Διοικητή ΙΚΑ-ΕΤΑΜ

Αγίου Κωνσταντίνου 8

Αθήνα

κ. Διοικητά,

Από τις αρχές **Ιουνίου 2015** και μέχρι σήμερα τα υποκαταστήματα ΙΚΑ ανά την Ελλάδα δεν εξοφλούν τις οφειλές τους προς τους συνεργαζομένους με αυτά Δικηγόρους, δηλαδή την εξόφληση των δαπανών των γραμματείων προείσπραξης του οικείου Δικηγορικού Συλλόγου και των αμοιβών των. Τούτο έχει ως αποτέλεσμα, εκτός της μη καταβολής των αμοιβών για μεγάλο χρονικό διάστημα, τη συσσώρευση οφειλών στους οικείους Δικηγορικούς Συλλόγους, και την υποχρέωση των Δικηγόρων για την καταβολή του αναλογούντος, **αλλά μη εισπραχθέντος ΦΠΑ** για τις παρασχεθείσες εργασίες τους, εξ ιδίων χρημάτων.

Οι διευθύνσεις των οικονομικών υπηρεσιών του ΙΚΑ, όπως μας έχουν γνωρίσει, αδυνατούν να ανταποκριθούν στις παραπάνω υποχρεώσεις τους, **εξαιτίας της έλλειψης αναλόγων κονδυλίων στον αντίστοιχο κωδικό του προϋπολογισμού τους**.

Η συνεχιζόμενη αυτή κατάσταση εκτός του ότι αποστερεί τους δικηγόρους των δεδουλευμένων αμοιβών τους, δημιουργεί δε οικονομική δυσλειτουργία και στους Δικηγορικούς Συλλόγους για την παρατεινόμενη πίστωση που τους παρέχει, με ανάλογη πίεση προς αυτούς για την έγκαιρη εξόφληση των οφειλών τους.

Παρακαλούμε, λαμβάνοντας υπόψιν σας και τις άμεσα οικονομικές συνθήκες που επικρατούν σήμερα, να μεριμνήσετε για την εξομάλυνση της κατάστασης που σας περιγράφουμε, διότι η περαιτέρω παράτασή της δεν είναι οικονομικά ανεκτή, κυρίως εξαιτίας του γεγονότος ότι οι Δικηγορικοί Σύλλογοι έχουν ήδη εξαντλήσει τα περιθώρια πίστωσης προς τους Δικηγόρους.

Με την οφειλόμενη τιμή

Βασίλης Αλεξανδρής

Πρόεδρος

της Ολομέλειας των Δικηγορικών Συλλόγων Ελλάδος